
1. Organisering og drift

1.1. Organisering 
· Krødsherad Frivilligsentral eies av Krødsherad kommune. 
· Årsmøtet er sentralenes øverste organ.
· Styret er sentralenes øverste organ mellom årsmøtene. 
· Daglig leder ved Krødsherad Frivilligsentral er ansvarlig for daglig ledelse av Krødsherad Frivilligsentral i 100% stilling f.o.m. 01.01.2023.
· Krødsherad kommune har arbeidsgiveransvar for daglig leder. Det er kommunalsjef sektor livsløp som har det administrative og personalmessige ansvaret
· Sentralen er plassert på Noresund i tidligere turistkontoret ved Norefjellporten. 

1.2. Drift Krødsherad Frivilligsentral 
Frivilligsentralen prøver å tilrettelegge for økt frivillig engasjement i bygda. Sentralen organiserer egne aktiviteter i tråd med frivilligsentralens mandat. I tillegg støtter vi lag og foreninger, slik at disse kan opprettholde eller øke sin aktivitet innen sitt kjerneområde. 

Sentralene må hele tiden være tilpasningsdyktig og endringsvillig alt etter hvilke behov for frivillighet som melder seg, og hva de frivillige kan og vil bidra med.

Via egen nettside og jevnlige felles e-post til lag og foreninger prøver frivilligsentralen å informere og skape åpning for samarbeid om prosjekter. 

1.3. Styret

Styret har hatt 6 ordinære styremøter i løpet av 2023. I tillegg har styret deltatt på årsmøte, sommeravslutning for frivillige og frivillighetsfeiring.

Styret har bestått av følgende;

· Geir Waaler   	styreleder	 	
· Cathrine S. Hauge	styremedlem
· Kari Ask Nore	styremedlem	
· Marius Jokerud 	styremedlem	styreleder Krødsherad IL
· Jørgen Moe   	styremedlem	rep. Krødsherad Kommune t.o.m. 29.11.2023
· Lars Erik Raaen	styremedlem    rep. Krødsherad Kommune f.o.m. 29.11.2023 


1.4. Ny forskrift om tilskudd til frivilligsentraler
30.06.2022 fastsatte Kultur- og likestillingsdepartementet ny forskrift for øremerket tilskudd til frivilligsentraler. 

I forskriftens §7 «Krav til frivilligsentraler» fastslås det at sentraler må ha minst ett årsverk for å være kvalifisert til å motta det årlige tilskuddet fra staten. 

Fra desember 2022 ble stillingen til dagligleder, Cecilie Hurlen, utvidet til 100% stilling med virkning fra 01.01.2023.

2. Aktivitet
2.1. Faste aktiviteter
GåVenn
Siden oppstarten av frivilligsentralen i 2022 har GåVenn vært en fast lavterskel aktivitet på fredager. Å ha noen å gå en tur sammen med, er helsebringende og viktig for den mentale helsen vår; dette ønsker sentralen å bidra til. 
Vi går enkle turer i lokalmiljøet på ca. 1 time. Etterpå spiser vi lunsj sammen. Turene er også ment til å inspirere til å bli kjent og gå på nye steder i bygda vår. Turene varierer fra gang til gang. Oppmøte er alltid på Noresund og frivillighust slik at da som ikke har bil får muligheten til å sitte på når turene er for eksempel på Krøderen. 
Vi har både sommer og juleavslutning sammen med kommunens friskliv. Vi møtes til en felles tur og måltid som frivilligsentralen og friskliv spanderer. I år hadde vi tur til Kjærlighetshaugen med mat på bål og juleavslutning i fjordparken på Noresund med grilling av pølser og gløgg.
Sentralen har utstyr til utlån, som staver og brodder for de som trenger. 
Vi har 3 frivillige tilknyttet GåVenn. Det deltar fra 5 – 10 personer på turene våre. Størst deltakelse på våren og etter sommerferien. 
Lesesirkel
I samarbeid med biblioteket på Krøderen startet frivilligsentralen opp lesesirkel i desember 2022. Dette har vært og er en populær aktivitet. Gruppen på 10 personer møtes 1 gang i måneden på frivillighuset hvor de diskuterer månedens bok.

På hvert møte går det på rundgang på hvem som bestemmer ny bok. Bibliotekaren på Krøderen er av de 4 frivillige. Han organiserer bestilling og utdeling av bøker på neste møte. 

Lesesirkel er en aktivitet som er godt etablert. 


Bridge
Hver tirsdag fra kl.11.00 – 13.00 møtes en fast gjeng på frivillighuset for å spille bridge og trimme hjernen. 
Det er mellom 6 – 10 personer som deltar. Det kommer også deltakere fra Sigdal.
Det er en fast gruppe som gjerne ønsker seg flere spillere. Vi har en frivillig på denne aktiviteten som kan kontaktes for å bli med. 
Åpent hus mandager
Hver mandag er det åpen dør på frivilligsentralen. Da kan innbyggerne komme innom å ta seg en kopp kaffe eller te og en prat. 
Lavterskel tilbud for alle mellom kl.09.00 – 14.00.
I tillegg har forebyggende helse startet et tilbud for alle på frivillighuset på mandager. Gratis lunsj og sosialt samvær mellom kl.11.00 – 13.00. Et tilbud som har blitt godt mottatt. 
Utlån av bøker
På frivillighuset har vi 3 bokhyller med bøker for utlån. Både for barn og voksne.
Frivilligsentralen har et samarbeid med Krøderen bibliotek hvor vi jevnlig får bøker derfra ved utskiftning på biblioteket. Det betyr i praksis at vi har utskiftninger av bøker og får tilgang til forholdsvis nye bøker. 
Dette er ett lavterskel tilbud for de som bor på i bygda og kanskje spesielt Noresund hvor de kan komme innom å hente seg en bok når det er noen på frivillighuset. Kommer boken tilbake er det fint, hvis ikke er det også greit å beholde boken. 

2.2. Nye aktiviteter i 2023
Datahjelp
I 2023 har vi hatt tilbud om datahjelp både på Krøderen bibliotek og frivillighuset av våre 3 frivillige. Det er gjennomført 3 samlinger på begge stedene. 

I tillegg har vi hatt temamøte om datasikkerhet på frivillighuset 12 oktober. Der deltok det 6 personer. 

Sentralen har vært i kontakt med skolen og valgfaget «Innsats for andre» for å høre om det var noen elver som kunne tenke seg å hjelpe eldre, med data og mobil utfordringer, samt digitalt kompetanse generelt. Dessverre uten hell. 

Arbeidet med å øke den digitale kompetanse spesielt blant eldre vil fortsette i 2024 i samarbeid med eldrerådet. 

Vi hadde 3 frivillige i starten av året. I løpet av 2023 har 2 trukket seg som frivillige. Vi trenger flere frivillige for å kunne tilby denne aktiviteten. 




Småjobbsentralen
Det er daglig leder på frivilligsentralen som administrerer og koordinerer småjobboppdragene. 
I utgangen av 2022 var det 2 frivillige som påtok seg noen oppdrag. 
I sentralens handlingsplan for 2023 hadde vi som mål å rekruttere flere frivillige for oppdrag. Første kvartal 2023 hadde styreleder og daglig leder møte med pensjonistforeningen og eldrerådet. Konklusjonen på møtet var at enkelt personer skulle kontaktes direkte å bli forespurt. Dette førte til flere nye frivillige. 
I løpet av året har vi hatt 4 møter og det er gjennomført:
· Våraksjon hvor vi kjørte bort søppel, ryddet i hager og annet arbeid. 
· Før sommerferien kjørte de frivillige ut brosjyre med informasjon om frivilligsentralen til alle husstander i bygda vår. 
· I samarbeid med Drammen regionen hadde vi møte om brannsikkerhet i forbindelse med røykvarsler dagen 1 desember. Dette møte var åpent for alle i bygda. I etterkant bisto de frivillige til å skifte ut batteri i brannvarslere for eldre og uføre.
Av de 12 frivillige som vi hadde på starten av året er det 3 som har trukket seg / satt seg på vent grunnet helsemessige årsaker. 
I inngangen av 2024 er vi 9 frivillige, hvorav flere som også er engasjert i andre aktiviteter i regi av frivilligsentralen. De frivillige tilknyttet denne aktiviteten ønsker ikke å bli forespurt om andre oppdrag / oppgaver. 

SkoleVenn
Vi vet at det er viktig i barns oppvekst å bli sett, få anerkjennelse og trygge rammer rundt seg. En Skolevenn er en person som kan være to ekstra øyne og hender, og et ekstra hjerte for barna. Personen skal ikke være en ekstra lærer i klassen, men en trygg voksen som er der, for og med elevene.

Dette er trygge voksne som har en godkjent politiattest. Personen er en ekstra person i typiske praktiske fag som: Mat og Helse, Kunst og Håndverk, Arbeidslivfag og Uteskole.

Skolevennens oppgaver kan være: 
· Være ute i skolegården sammen med lærere i friminuttene, for å følge med på leken og bidra til at alle elevene har det bra.
· Hjelpe til og assistere i matlaging.
· Bistå med erfaring og hjelp i kunst og håndverk.
· Vise og hjelpe til i sløyd.
· Bidra til at alle har noen å være sammen med.
· Et ekstra fang å krype opp i når man er lei seg.
· En ekstra trygg hånd å holde i når behovet er der.
· Hjelpe de små barna i garderoben, med av og påkledning.
· Være med på utflukter når klassen har det på ukeplanen.
· En ekstra turvenn når det er uteskole.
Høsten 2023 startet vi denne aktiviteten i tråd med handlingsplanen for 2023. Vi har 3 frivillige som er på skolen 1 gang i uken ca.2-3 timer. 1 frivillig er i barneskolen og 2 frivillige på ungdomsskolen. 

Tilbakemelding er veldig positiv. Et tiltak som skolen og lærerne setter stor pris på. I en hektisk skolehverdag er den hjelpen en frivillig Skolevenn kan gi mye verdt. En skolevenn skal ikke erstatte lovpålagte oppgaver og skal ikke drive med undervisning. 

Frivilligsentralen ønsker i samarbeid med skolen og ny rektor å videreutvikle og jobbe for å rekruttere flere Skolevenner i 2024. 

Språkcafe’
Vi er mange nasjonaliteter i Krødsherad. Dette tallet har økt i 2023 i forbindelse med krigen i Ukraina. Det har vært et ønske fra de Ukrainske flyktningene om å etablere en språkcafe’.
Rekrutering av frivillige har ikke vært lett. Det har vist seg at metoden vi brukte for å kunne starte opp småjobbsentralen er den som har fungerte best. Det vil si spørre konkret enkelt personer.  
Vi har 6 personer som har meldt seg som frivillig etter å ha blitt forespurt. Dette er personer som også er aktive i andre aktiviteter i regi av frivilligsentralen og for andre lag og foreninger i bygda. Av de 6 er det 4 tidligere lærere. 
Målet med språkcafe’ har vært å bidra til å skape en inkluderende bygd og språktrening. Vi tror at en møteplass på tvers av nasjonaliteter er berikende, både for den frivillige og deltakerne.
Frivilligsentralen søkte om midler gjennom Norges frivilligsentraler til integreringsprosjekt. Vi mottok 5 000 kr. Pengene har vi brukt på 4 møter med servering og innkjøp av språkkort (A1) til bruk for å lære norsk.
· I juni inviterte vi til kveldsmat på frivillighuset, hvor det deltok ca. 20 personer. Både voksne og barn.
· Vi har hatt felles laging av høstsuppe i oktober 
· Baking av lefser i november for voksne. Der deltok det 8 personer.
· I desember hadde vi julemøte hvor vi spiste lefser og drakk gløgg og brukte språkkortene. Der deltok det 14 personer. 
Videreutvikling av språkcafe’en er et punkt i handlingsplanen for sentralen som vi vil ha fokus på i 2024. Med et mål om å ha ett møte 1 gang i måneden.
Første møte i 2024 blir tirsdag 30 januar. 
Møteplass Krøderen Stasjon
Uformelle plasser der folk kan komme sammen er viktige. Det er sosialt, det er hyggelig og det bygger fellesskap og er bra for helsa vår. Dette ønsker frivilligsentralen å bidra til. 

Krøderen har lenge ønsket seg et fysisk sted på formiddagen hvor du kan møte naboen eller andre i en uformell setting og ta en kopp kaffe. 

Med stor velvilje og samarbeid med Krøderbanen, åpnet frivilligsentralen et møtested på Krøderen stasjon i 2023. Tilbudet er åpent for alle, og drives av frivillige som har lyst til å bidra. Vi åpner dørene annen hver tirsdag fra kl.11.00 – 13.00, fyrer i ovnen, koker kaffe og steiker vaffel. 
Våren 2023 hadde vi 8 treff. Høsten 2023 hadde vi 6 treff. På treffen har det vært mellom 15 og 30 personer.
På hvert treff er det 3 frivillige som bidrar med å fyre opp i ovnen, steke vafler, koke kaffe og prate. Det har ofte vært 2 faste hver gang som også får hjelp fra noen av de frivillige som er tilknyttet aktiviteten. 
Tilbudet har vært så populært at det videreføres til 2024, med oppstart i mars. 
Mandags «dugurs» på Frivilligsentralen
Forebyggende helse fikk penger for aktiviteter som skal hindre utenforskap og ensomhet. 
Høsten 2023 startet de opp med tilbud om gratis lunsj og sosialt samvær på mandager fra kl.11.00 – 13.00 på frivillighuset.
Tiltaket har bidratt til at flere har blitt kjent med frivilligsentralen og vi har klart å koble noen av deltakeren opp mot de aktivitetene som frivilligsentralen tilbyr. 
Tilbudet vil fortsette i 2024.

2.3. Arrangement og andre aktiviteter
Nettverkssamling i Viken frivilligsentraler på Gol 7 februar 
Krødsherad Frivilligsentral er med i vikens nettverk av frivilligsentraler som møtes 1 gang i ½ året hos en frivilligsentral for å utveksle erfaringer og dele ideer.
Det er nyttig og inspirerende å møte kollegaer fra andre frivilligsentraler i Viken. 
Som daglig leder er du ensom i den daglige driften. Av de 13 frivilligsentralene i nettverket er det nå kun Krødsherad som ikke har etablert en egen ungdomsfrivilligsentral eller har 2 frivilligsentraler i kommunen. Sigdal kommune søker om midler til drift av 1 frivilligsentral til og har lagt til en frivilligsentral i budsjettet for 2024.
På nettverkstreffet på Gol fikk vi innblikk i hvordan de driver og en gjennomgang av aktivitetene de tilbyr.
Folkehelsestrategi for Krødsherad Kommune
Frivilligsentralen er med i en tverrfaglig arbeidsgruppe som jobber med å utarbeide en folkehelsestrategi for kommunen. Leder for livsløp Birte Sætrang inviterte til oppstartsmøte 9 februar. 
I etterkant av oppstartsmøte har arbeidsgruppen hatt 10 møter hvor vi i utgangen av 2023 har fått ferdigstilt oversiktsdokumentet som er bakgrunnsmaterialet for å kunne utarbeide en folkehelse plan for kommunen. 
I tillegg har frivilligsentralen deltatt sammen med hele arbeidsgruppen på konferanse og erfaringsutveksling om folkehelsearbeid i Viken på Ski 7 og 8 mars. 
Frivilligsentralen deltok sammen med Nina Lesteberg i plan avdelingen; som er leder av arbeidsgruppen, på konferanse om folkehelsearbeid i kommunene i regi av helsedirektoratet 24 og 25 mai.
Arbeidet videreføres til 2024 med mål om sluttbehandling av planen i kommunestyret 07.11.24
Årsmøte 22 mars i landskapet på Krødsheradskolen 
Årsmøte til frivilligsentralen den 22 mars var det første ordinære årsmøte til sentralen. I tillegg til styret kom det 3 personer. Det ble servert kaffe og kake. 
På møte ble behandlet: 
· Årsrapport Krødsherad frivilligsentral 2022
· Regnskap 2022
· Handlingsplan 2023
· Budsjett 2023
· Vedtekter Krødsherad Frivilligsentral
· Valg av styret for 2023
Du finner alle dokumentene som årsmøte gikk igjennom på nettsiden til sentralen i kalenderfunksjonen og her: Årsmøte 


Markedsføring av Krødsherad Frivilligsentral
Brosjyrer og flyers ble utarbeidet våren 2023. Ved hjelp av småjobberne og styret ble det delt ut 1 brosjyre til alle husstander i Krødsherad for å fortelle om aktiviteter sentralen tilbyr samt gjøre frivilligsentralen kjent for innbyggerne i Krødsherad. 
Brosjyrer og flyers er lagt tilgjengelig på kommunehuset og på frivilligsentralen. 
Sommerlunsj for frivillige 4 juli på Krøderen Stasjon
På den amerikanske nasjonaldagen inviterte frivilligsentralen alle frivillige tilknyttet sentralen og tidligere styremedlemmer til en sosialsamling med mat på Krøderen Stasjon.

Det ble servert ost og spekefat fra Krøderen Landhandel og jordbær sponset fra Åsne Rogstad.

Styreleder Geir Waaler ønsket alle velkommen og fortalte litt om historien til stasjonen.

Frivillige fra alle aktivitetene våre var representert. Vi var 18 personer inkludert styret som hadde en hyggelig og sosial sommertreff i inngangen av sommerferien. 

Møte med eldrerådet og rådet for funksjonsnedsettelse 15 august 

Frivilligsentralen var invitert for å orientere om sentralen i fellesmøte med eldrerådet og rådet for funksjonsnedsettelse. 

Vi fikk positiv tilbakemelding på at vi har laget og distribuert en brosjyre over aktiviteter og kontaktinformasjon for sentralen. Siden vi er ny etablert som frivilligsentral, trenger innbyggerne tid på å bli kjent med tilbudet. 

Tilbakemelding på at det årlige arrangementet for alle lag og foreninger bør omdøpes fra Frivilliggalla, de mener det gir feil assosiasjoner. Dette rådet har vi fulgt opp.

Markedsdag på Krøderen stasjon 20 august 
Det blir årlig arrangert en markedsdag på Krøderen stasjon i forbindelse med siste avgang av veterantoget for sesongen. Dette er et populært arrangement hvor Krødsherad frivilligsentral er med for andre gang.

Motivasjonen for delta er å informere om sentralen og rekruttere nye frivillige. Det melde seg 7 frivillige som bidro inkludert dagligleder og medlemmer av styret. Vi informerte og delte ut brosjyrer og flyers av enkelte aktiviteter. Alle hadde på seg t-skjorter med logoen til sentralen og vi hadde med oss eget telt med logo.

Spesielt Skolevenn og Språkcafe’ ble fremhevet som aktiviteter vi trenger flere frivillige til. 

Standen vår og markedsdagen var godt besøkt. Det ble ikke registrert nye frivillige som et resultat av arrangementet. Vi fikk informert flere om våre aktiviteter. I etterkant har dette bidratt til noe mer deltakelse på enkelte aktiviteter. 

Nettverkssamling i Viken frivilligsentraler på Nesbyen 11 oktober
Vi var invitert til samling på Nesbyen i oktober. Sigdal frivilligsentral har anskaffet seg en egen bil med logo og dagligleder fikk sitte på med henne til Nesbyen.
Det var godt oppmøte på nettverkssamlingen som ble avhold i lokalene til Nesbyen frivilligsentral som er den gamle sorenskrivergården i Nesbyen. 
Vi hadde også en gjennomgang og kurs med InVi hvor vi gikk igjennom funksjonaliteter på nettsiden og arbeidsdelen av datasystemet. 
Det ble delt erfaringer som flere av oss vil ta med seg videre til lokal frivilligsentral. 
Alle var enige om at ett fysisk møte i ½ året; hvor vi besøker ulike sentraler i nettverket; er nyttig. Ellers så ble det besluttet å ha jevnlige møter i teams, samt bruke teams til å dele dokumenter og ideer.
Samarbeidsmøte mellom Sigdal og Modum frivilligsentral 6 november 
Modum kommune har ansatt en frivilligkoordinator i kommunen. Hun tok kontakt med oss siden hun hadde fått en dobbelt rolle i forbindelse med at dagligleder i Modum frivilligsentral er langtidssykmeldt. 
Krødsherad frivilligsentral inviterte til lunsj og møte mandag 6 november. Leder for livsløp Birte Særtrang deltok også. 
Her fortalte vi om ulike initiativ vi jobber med og kom med tips til hverandre. 
Vi ser at et samarbeid med frivilligsentralen i nabo kommunene er fruktbart. 
Neste møte er 30 januar hos Sigdal Frivilligsentral. 

Møteplass for ungdom 

Krødsherad frivilligsentral har siden oppstarten jobbet for å etablere gode møteplasser for innbyggerne sine. 

I 2023 har vi klart å etablere møteplass for eldre og voksne på dagtid på tirsdager. I styremøter har vi snakket om hva vi kan bidra med for å etablere møteplasser for ungdom.

Sentralen kontaktet Krøderen og Noresund velforening og berammet et møte hvor vi drøftet temaet etter sommerferien 2023. Daglig leder har hatt arbeidsmøte med lederne for begge velforeningene. Velforeningene ble invitert på et styremøte hvor vi ble enige om å involvere ungdomsrådet videre. Sammen ble vi enige om å ha et møte på Krøderen samfunnshus hvor ungdommen selv ble invitert for å komme med sine ønsker og innspill. 

Det ble satt ned en arbeidsgruppe bestående av begge velforeningene, ungdomsrådet og representant fra frivilligsentralen til planlegging og gjennomføring av innspills møte. 

Tirsdag 14 november kom det omring 24 ungdommer til innspills møte på Krøderen. Ungdomsrådet fasiliterte møte og samle inn alle innspillene som kom. I etterkant har arbeidsgruppa hatt 3 møter. 

Konkret jobber arbeidsgruppen med å starte et tilbud for ungdom på onsdager med buss til Norefjell ski og spa hvor de får kjøre alpin gratis (kveldskjøring) og benyttet bassenget gratis. Det er også snakk om gratis pizza / redusert pris på pizza. Arbeidsgruppen har fått bevilget 50 000kr fra kommunestyret til dette prosjektet. Arbeidsgruppen hadde møte 10 januar 2024 for å planlegge igangsettelse. 

Frivillighetsfeiring på Sole 23 november 
Alle lag og foreninger sitt styre, frivillige tilknyttet frivilligsentralen og det nye kommunestyret var invitert til å delta. Det ble servert buffet med salat og pai etter det formelle programmet. 

Styret var enige om å booke torsdag 23 november på Sole Gjestegård. Styret falt ned på å engasjere Jan Andre Olsen som også er MOT koordinator i Viken. Samme dato ble arrangert MOT og begeistringsdag på Krødsherad Skolen og hele landet

Kommunens frivilligpris ble delt ut. Den gikk til Bjørn Bergan for sitt engasjement for å holde orden og ryddighet rundt K4-huset og Olberg kirke over mange år. 

Kommunens kulturpris ble delt ut til Einar Grimelid.

Nytt av året var at vinneren av kommunens frivilligpris og kulturpris fikk et trykk signert tekstilkunstner Kristin Lindberg som kommunen har kjøpt et opplag av. 

Idrettsstipend ble delt ut til golfer Erik Bjøre og alpinist Mikkel Arnesen pålydende 10 000kr til hver.

Krødsherad Frivilligsentral delte ut en nyetablert pris i 2022: «Tordenskjoldprisen». Denne ble utdelt til Synnøve Sæta og Jarle Norby.

Andre utmerkelser:
· Mick Conventry ble hedret av Aud Landsverk i Krødsherad hagelag for engasjert innsats over mange år. Spesielt med å dele kunnskap om grønnsaker og kompostering. 
· Dan Ole Steinsvik ble hedret av leder i Glesnemoen velforening Øystein Thorvaldsen for sin store engasjement.


Det var 85 som deltok. Arrangementet var vellykket. Sentralen ønsker å innføre frivilliggalla som et årlig arrangement. En frivilligfeiring er en fin arena hvor lag og foreninger kan møtes på tvers uten at de behøver å prestere; heller feire hverandre og den store innsatsen som blir lagt ned i frivillig arbeid i bygda i løpet av 1 år.

Møte om matombringing desember 
Sentralen har hatt møte med Geir Haukeland; virksomhetsleder tun Kryllingheimen og hjemmetjenesten og Henrik Kristiansen; leder for kjøkkenet før jul vedrørende forespørsel om å starte med matombringing 2 ganger i uken til eldre slik at de kan få tilbud om et næringsrikt middagsmåltid.
I handlingsplanen for 2024 ønsker frivilligsentralen å se på muligheten for å kunne bidra med frivillige til matombringing i samarbeid med hjemmetjenesten og kjøkkenet. 

Julegave fra Brannkassestiftelsen Midt-Buskerud
På novembers siste dag mottok Krødsherad frivilligsentral en svært hyggelig gave fra Brannkassestiftelsen i Midt – Buskerud; 100.000 kroner til fordeling for å avhjelpe innbyggere i Krødsherad som opplever en vanskelig økonomisk situasjon i tiden før jul. Frivilligsentralen er både takknemlige og ydmyke for å bli vist tillitten til å spre førjulsglede.
Etter en kort intern rådslagning med de øvrige frivilligsentralene i Midt – Buskerud, valgte vi å disponere pengene slik:
· Gavekort på 1000 kroner til enslige
· Gavekort på 2000 kroner til familier
· Poser med matvarer på tilsvarende beløp til de i målgruppa der det var mest hensiktsmessig
· En liten julefigur til alle med julehilsen fra Brannkassestiftelsen/Frivilligsentralen

Vi tok umiddelbart kontakt med det offentlige hjelpeapparatet i Krødsherad for å anmode om deres bistand for å nå målgruppen. NAV, barnevernstjeneste, forebyggende helse og hjemmetjeneste responderte alle raskt og svært imøtekommende. Samme positive innstilling møtte vi fra KIWI Noresund som både laget gavekort og pakket matposer.
I løpet av uke 49/50 mottok vi følgende tilbakemeldinger:
· Fra Forebyggende helse i Krødsherad kommune koordinert med Barneverntjenesten
· 24 gavekort à 2000 kroner
· 6 gavekort à 1000 kroner
· 4 matposer à 1000 kroner
· Fra Hjemmetjenesten i Krødsherad kommune
· 1 gavekort à 2000 kroner
· 4 gavekort à 1000 kroner
· Fra NAV
· 3 gavekort à 2000 kroner
· 7 gavekort à 1000 kroner

Alle gaver ble utlevert i løpet av uke 51 til 49 mottakere. Frivilligsentralen er svært takknemlige for det arbeidet det offentlige hjelpeapparatet gjorde både i forberedelsesfasen og med selve fordelingen av gavene. Det har vært et viktig poeng for oss å unngå stigmatisering av mottakergruppa, og på denne måten slapp frivilligsentralen å vite hvem som fikk gaver.

3. Samarbeid med lag og foreninger
3.1. Lag og foreninger 
Vi har en felles mailliste over alle lag og foreninger i bygda. Frivilligsentralen sender jevnlig e-post med oppdateringer fra sentralen.

På nettsiden til frivilligsentralen er det en aktivitetskalender som dagligleder holder oppdatert basert på informasjon fra lag og foreninger.

Det er et mål for frivilligsentralen å være en støtte for alle lag og foreninger i bygda.

Gjennom 2023 er det flere lag og foreninger som har benyttet seg av muligheten for å låne lokalene til styre og medlemsmøter. Dette har vært godt mottatt i og med at de slipper å betale leie og det er tilgang til kaffe / te og toalett.

Sentralen har kjøpt inn utstyr som lang og foreninger kan låne gratis. Både telt og høyttaler har blitt lånt ut ved flere arrangementer i året som har gått.

Via informasjonsmailer, sentralens facebookside og nettside informerer sentralen om tilskuddsordninger som de kan søke på og fortløpende aktiviteter i regi av lag og foreninger for å bidra til markedsføring og deling av informasjon. 



4. Frivillige

4.1. Antall frivillige og omfang av frivillig innsats
Ved utgangen av 2023 har vi registrert 29 frivillige fordelt på 8 aktiviteter. Dette inkluder også styret i frivilligsentralen. Dette er en markant økning fra 2022. 

Omregnet til årsverk representerer denne innsatsen i 2023, data hentet ut fra InVi, ca.:
	År
	Timer
	Årsverk
	Verdi (kr)

	2023
	725
	0,43
	255 432

	Totalt
	725
	0,43
	255 432


 
4.2. Rekruttering av frivillige
Bygdeposten
Frivilligsentralen har hatt artikkel i bygdeposten i forbindelse med åpningen av sentralen hvor vi etterlyste frivillige

Facebook
Frivilligsentralene har en Facebook-side hvor det fortløpende blir lagt ut informasjon om bl.a. egne og andres aktiviteter. Facebook-siden til frivilligsentralen er relativt godt besøkt og har i dag 236 personer som følger siden: Krødsherad Frivilligsentral
 
Hjemmeside 
Alt som skjer på sentralen blir lagt ut på hjemmesiden: Krødsherad Frivilligsentral

Her kan man også melde seg som frivillig, be om hjelp fra frivillige eller få oversikt over aktiviteter via kalenderfunksjonen. Lag og foreninger kan melde inn sine aktiviteter til frivilligsentralen for publisering i kalenderen. 

Gjennom andre frivillige

En av de beste måtene å rekruttere frivillige på har vist seg å være gjennom andre frivillige. De som er frivillig på sentralen prater med folk de kjenner og får dem med som frivillig. 

Direkte kontakt

Direkte kontakt, hvor daglig leder eller leder for et lag og forening ringer aktuelle frivillige og spør, er en god måte å skaffe frivillige. Videre er det enklest å skaffe frivillige når sentralen har konkrete oppdrag eller aktivitet vi trenger frivillige til, og legge fram for den enkelte.

Skolen

Sentralens innstilling er at et samarbeid med skolen når det gjelder frivilliginnsats for andre er et område vi sammen kan jobbe med. Spesielt valgfaget «innsats for andre» og «elevbedrift». Vi håper på et samarbeid med ny rektor.

Sentralen ønsker også å videreutvikle og rekruttere flere frivillige til Skolevenn i samarbeid med skolen. 
4.3. Ivaretakelse av frivillige
Tirsdag 4 juli inviterte vi alle frivillige til sommeravslutning på Krøderen stasjon. De ble servert ost og spekemat fra Krøderen Landhandel. Åsne Rogstad sponset en kasse med jordbær. Det ble en trivelig sommerkveld hvor vi var 16 personer; både frivillige og styret.
Alle de 29 frivillige tilknyttet Krødsherad Frivilligsentral ble invitert til frivilligfeiring på Sole den 23 november.
Dagligleder sendte ut nyttårsbrev via e-post til alle frivillige for å takke for den jobben de gjør med å bidra til et inkluderende og godt lokalsamfunn i Krødsherad. 
Vi vil fortsette med å ha et eget arrangement for frivillige i løpet av året. I jobben med å beholde og rekruttere nye frivillige mener vi at det er viktig at sentralen inviterer til sosiale sammenkomster slik at de frivillige kan bli bedre kjent på tvers av aktiviteter og oppleve at den jobben de gjør blir satt pris på og sett av andre. 

Krødsherad Frivilligsentral v/styret			           	29. januar 2024

